Document ID: 32012R0052

REGOLAMENT TAL-KUMMISSJONI (UE) Nru 52/2012
tal-20 ta’ Jannar 2012
li jemenda l-Anness II mar-Regolament (KE) Nru 998/2003 tal-Parlament Ewropew u tal-Kunsill fir-rigward tal-annotazzjoni għall-Istati Uniti fil-lista tal-pajjiżi u t-territorji terzi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 998/2003 tal-Parlament Ewropew u tal-Kunsill tas-26 ta’ Mejju 2003 dwar il-ħtiġiet rigward is-saħħa tal-annimali li japplikaw għall-moviment mhux kummerċjali tal-pets u li jemenda d-Direttiva tal-Kunsill 92/65/KEE (1), u b’ mod partikolari l-Artikolu 10 tiegħu,
Billi:
(1)
Ir-Regolament (KE) Nru 998/2003 jistabbilixxi r-rekwiżiti tas-saħħa tal-annimali li japplikaw għall-moviment mhux kummerċjali tal-annimali domestiċi u r-regoli applikabbli għall-kontrolli ta’ tali movimenti. Dan japplika għall-movimenti mhux kummerċjali bejn l-Istati Membri jew minn pajjiżi terzi ta’ annimali domestiċi tal-ispeċi elenkati fl-Anness I miegħu.
(2)
Il-Parti C tal-Anness II mar-Regolament (KE) Nru 998/2003 telenka l-pajjiżi u t-territorji terzi li huma ħielsa mill-idrofobija u l-pajjiżi u t-territorji terzi, inklużi l-Istati Uniti, fejn ir-riskju li tidħol l-idrofobija fl-Unjoni bħala riżultat ta’ movimenti mhux kummerċjali tal-annimali domestiċi minn dawn il-pajjiżi u territorji terzi, instab li mhuwiex ikbar mir-riskju assoċjat ma’ tali movimenti bejn l-Istati Membri.
(3)
Ir-Regolament (KE) Nru 998/2003, kif emendat mir-Regolament tal-Kummissjoni (KE) Nru 18/2006 (2), jinkludi l-Gwam fl-annotazzjoni għall-Istati Uniti fil-lista stipulata fil-Parti C tal-Anness II mar-Regolament (KE) Nru 998/2003.
(4)
L-Istati Uniti informat lill-Kummissjoni li hi wkoll tapplika kundizzjonijiet nazzjonali għall-annimali tal-ispeċi elenkati fl-Anness I mar-Regolament (KE) Nru 998/2003 meta dawn l-annimali jiċċaqilqu għal raġunijiet mhux kummerċjali bejn l-Istati Uniti u s-Samoa Amerikana, il-Gżejjer Marjana tat-Tramuntanta, il-Puerto Riko, u l-Gżejjer Verġni tal-Istati Uniti.
(5)
Għaldaqstant huwa xieraq li dawn it-territorji addizzjonali jiġu inklużi fl-annotazzjoni għall-Istati Uniti fil-Parti C tal-Anness II mar-Regolament (KE) Nru 998/2003.
(6)
Ir-Regolament (KE) Nru 998/2003 għandu għalhekk jiġi emendat skont dan.
(7)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Fil-Parti C tal-Anness II mar-Regolament (KE) Nru 998/2003, l-annotazzjoni għall-Istati Uniti tal-Amerika qed tinbidel b’dan li ġej:
“US
L-Istati Uniti tal-Amerika (inkluż AS - Is-Samoa Amerikana, GU - Il-Gwam, MP - Il-Gżejjer Marjana tat-Tramuntana, PR - Puerto Riko u VI - Il-Gżejjer Verġni tal-Istati Uniti)”.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta’ Jannar 2012.

Labels: 3
0
18
6